Déryné filmajánló

A rongyosra nézett, talán már közhelyes szuperhős és szerelmes filmek után kellemes csalódás visszatérni a kezdetekhez és betekinteni a múltba. A Déryné című magyar színjátszásról szóló film, nemcsak az 50-es évek fekete-fehér mozivásznát csodáló, lelkes bajuszos férfiak és szoknyás nők szívét melengeti meg. Mai fejjel nézve felejthetetlen értéket képvisel a magyar filmkészítés történetében, és tartalma egy magyar számára sem elhanyagolható.

Korának legnépszerűbb magyar színésznőjével, Déryné Széppataky Rózával követhetjük végig a Nemzeti Színház megalakulásának közel sem zökkenőmentes folyamatát. A film bemutatja a magyarság páratlan ragaszkodását a nemzet kultúrájának megőrzéséhez. Rávilágít arra, hogy a kitűzött cél és az álmainkhoz közelebb való kerülés kitartással és szorgos munkával érhető csak el, ahogy ezen az úton magyar színészeink is kisebb-nagyobb akadályokkal végigmennek a film során.

Bemutatja, hogyan látott napvilágot és fejlődött ki a magyar színjátszás az osztrák fennhatóság ellenszenves és elnyomó uralma alatt. Kezdetben pár szegény vándorszínészből állt a magyar színjátszás magja, akik falusi kocsmákban villogtatták tehetségüket aprópénzért a fáradt pórnépnek.

Mai szemmel nézve új értelmet ad a film a magyar színjátszásra és a „legyünk büszkék a magyarságunkra” mondatra nézve. Az ország uralkodói ellenük, de a nép velük volt. Fordulatos történet, szerelemmel, könnyekkel-mosollyal, a nemzeti fellángolás élén a kor primadonnájával, Déryné Széppataky Rózával, kinek nagy hatása volt mind tehetségével, szépségével, hangjával és kisugárzásával az akkori népre.

A filmet Kalmár László filmrendező rendezte. Dérynét a lecserélhetetlen magyar színésznő Tolnay Klári játssza. A filmben elbűvölő hangjával tölti meg a termeket, és nyit kaput az emberek szívéhez Gyurkovics Mária, ki Déryné operettjeit adja elő. Az énekesnő lenyűgöző és páratlan hangja tökéletesen bemutatja, milyen is lehetett Széppataky Róza karaktere, tehetsége, és hogy miért is volt a kor egyik legkiemelkedőbb színésznője.

A filmből megtanulhatjuk, hogy mindenki indul valahonnan. A most már díszekben pompázó Nemzeti Színház, a benne játszó-dolgozó megannyi tehetséges profi színművésszel csodálatos élményt nyújt a nagyérdeműnek. De elérni idáig csak nagyon hosszú és fáradságos úton lehetett. A kőszínház nélküli, télen-nyáron, melegben-hidegben, lovas kocsikon utazó, lepukkadt éjszakai mulatókban előadó szegény, de tehetséges vándorszínészek talán a legmerészebb álmukban sem remélték azt, amit kivívtak. Művészi, hazafias vágyuk, hogy egyszer egy káprázatos helyen adhassanak elő magyar népnek, magyar darabot, magyar színházban maradéktalanul teljesült.